b'\n_START_ARTICLE_\nTED (konference)\n_START_PARAGRAPH_\nKonference z za\xc5\xa1\xc4\x8ditnim znakom TED (angl.: Technology Entertainment and Design: Tehnologija, zabava in oblikovanje) so se uveljavile kot kraj \xc5\xbeivahnih predstavitev poglobljenih misli. Prvo konferenco TED je organiziral arhitekt Richard Saul Wurman s sodelavci v Montereyu v Kaliforniji leta 1984 brez ambicije, da bi to bil trajen projekt. Od leta 1990 pa so konference postale letni dogodek, najprej vsako leto v Montereyu, sedaj v krajih Palm Springs in Long Beach, podru\xc5\xbeni\xc4\x8dni projekti pa tudi v ve\xc4\x8d dr\xc5\xbeavah Evrope in Azije.\n_START_SECTION_\n\xc2\xbbIdeje vredne razgla\xc5\xa1anja\xc2\xab\n_START_PARAGRAPH_\nMoto konferenc je\xc2\xa0\xc2\xbbideje vredne razgla\xc5\xa1anja\xc2\xab. Dogodke sestavlja niz predstavitev povabljenih govorcev. Predavanja so omejena na18 minut in naj bi bila \xc4\x8dim bolj inovativna, \xc5\xbeivahna in vabljiva za poslu\xc5\xa1alce. Lastnik licence za konference TED je sedaj neprofitna organizacija Sapling Foundation, ki jo z donacijo in zbiranjem prispevkov organizira poslovne\xc5\xbe in novinar Chris Anderson v spomin na preminulo h\xc4\x8di. Andreson je tudi selektor za konference v angle\xc5\xa1\xc4\x8dini._NEWLINE_Konference so elitni dogodek, saj udele\xc5\xbeba na konferenci na Long Beachu stane ve\xc4\x8d kot 6.000 dolarjev ZDA, celo udele\xc5\xbeba na simultanem prenosu v Palm Springsu stane okoli 4.000 dolarjev . Spletni ogledi predavanj, ki so objavljeni z nekajmese\xc4\x8dno zamudo, so brezpla\xc4\x8dni._NEWLINE_Od junija 2006 so konference na voljo za sprotno gledanje po internetu, govori pa arhivirani. Vse gradivo konferenc je dostopno pod pogoji odprte licence Creative Commons. Do novembra 2011 se je nabralo ve\xc4\x8d kot 1.050 govorov._NEWLINE_Spletni arhiv TED omogo\xc4\x8da podnaslove, ki jih prispevajo prostovoljni prevajalci. Februarja 2012 je na razpolago okoli 140 govorov s slovenskimi podnaslovi ._NEWLINE_Organizatorji so uspeli privabiti mnoge ugledne goste, po drugi strani pa so \xc5\xa1tevilni govorci pridobili \xc5\xa1iroko in hvale\xc5\xbeno ob\xc4\x8dinstvo. Predstavitve zajemajo \xc5\xa1irok razpon vpra\xc5\xa1anj s podro\xc4\x8dja znanosti, umetnosti, politike, globalnih vpra\xc5\xa1anj, arhitekture, glasbe drugih strokovnih podro\xc4\x8dij. Izmed znanih osebnosti so na konferencah govorili na primer Bill Clinton, pevec Bono iz skupine U2, soustanovitelj Wikipedija Jimmy Wales, soustanovitelja Googla Sergey Brin in Lawrence E. Page, pevec in aktivist Peter Gabriel, Nobelov nagrajenec Al Gore, kot tudi Jane Goodall, Gordon Brown, Richard Dawkins, Bill Gates . Predavatelji nastopajo na TED brezpla\xc4\x8dno._NEWLINE_Predstavitve si ogleda tudi po nekaj milijonov uporabnikov spleta. Nekateri predavatelji so si z nastopom na TED pridobili svetovno priznanje, kot na primer \xc5\xa1vedski univerzitetni profesor zdravstva in statistik Hans Rosling s presenetljivo \xc5\xbeivahnimi predavanji o svetovnih spremembah zadnjih 50 let skozi statisti\xc4\x8dne podatke  .\n_START_SECTION_\nProjekti TEDx\n_START_PARAGRAPH_\nZa organiziranje eksternih konferenc (x = eksterno), v drugih krajih ali dr\xc5\xbeavah, je mo\xc5\xbeno pridobiti licenco. Nekatere take konference so sestavljene iz posnetkov in lokalnih govorcev._NEWLINE_V Sloveniji so dogodki pod licenco TED in naslovom TEDxLjubljana organizirani od jeseni 2009 . Od leta 2013 pa ekipa TEDxParkTivoliED organizira dogodke na temo izobra\xc5\xbeevanja (ED = izobra\xc5\xbeevanje). Vsi govori so objavljeni na YouTube'